Video: Dooie bok in wildtuin nie ‘gesteel’Daar was heelwat oor-en-weer beskuldigings en baie bespiegeling, maar die video van ŉ groep mans wat glo ŉ rooibok by ŉ luiperd in die Krugerwildtuin “steel”, vertel klaarblyklik nie die hele storie nie. Die video van die mans wat ŉ dooie bok in ŉ minibussie inlaai, het ŉ oproer op sosiale media veroorsaak. Dit wys hoe die mans langs die pad stilhou, uitklim en die dier agter in die bussie laai. Die video is op Twitter by @LatestKruger gedeel. Na bewering het ŉ luiperd die bok kort tevore gevang en is hy verwilder. Ondanks vermanings om te wag op ŉ amptelike reaksie van SANParke, het Twitter behoorlik gegons. Daar was oproepe dat die “oortreders” in hegtenis geneem of beboet word, tong-in-die-kies verwysings na “onteiening sonder vergoeding” en diegene wat gemeen het rooibok smaak heerlik en nie fout met die voorval gesien het nie. SANParke het gemoedere later gekalmeer en in reaksie gesê die voorval wys werkers van die wildtuin wat, soos wat hulle werk is, ŉ rooibok wat deur ŉ voertuig raakgery is van die ryvlak verwyder. SANParke het gesê die karkas is aan ŉ wildbewaarder by Satara oorhandig. “Alles is in die haak,” het SANParke gesê. We were watching a leopard killing an impala in the middle of the road on H7 this weekend. The Leopard got a fright and ran away from the road. While we were waiting for the Leopard to return to the kill, a group of people came and took the impala away.Tinged by Martin pic.twitter.com/E1yFPQQYej — Kruger Sightings (@LatestKruger) June 18, 2019